บาทอ่อนฉุดทุนสำรองประเทศลด 1,500 ล้านเหรียญสหรัฐ
เงินบาทอ่อนฉุดทุนสำรองประเทศลด 1,500 ล้านเหรียญสหรัฐ ธปท.เหลืออยู่ที่ระดับ 1.573 แสนล้านเหรียญสหรัฐ
24 ก.ค. 2558

เงินบาทอ่อนฉุดทุนสำรองประเทศลด 1,500 ล้านเหรียญสหรัฐ ธปท.เหลืออยู่ที่ระดับ 1.573 แสนล้านเหรียญสหรัฐ
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 17 ก.ค.2558 อยู่ที่ระดับ 1.573 แสนล้านเหรียญสหรัฐ หรือ ประมาณ 5.376 ล้านล้านบาท ลดลงถึง 1,500 ล้านเหรียญสหรัฐ หรือ ประมาณ  5.23 หมื่นล้านบาท หากคิดอัตราแลกเปลี่ยนปัจจุบันที่เคลื่อนไหวเปิดตลาดวันนี้ที่ระดับ 34.84 บาท/เหรียญสหรัฐ จากสัปดาห์ก่อนหน้าทุนสำรองฯ อยู่ที่ระดับ 1.588 แสนล้านเหรียญสหรัฐ หรือประมาณ 5.390  ล้านล้านบาท
ด้านฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.95 หมื่นล้านเหรียญสหรัฐ เพิ่มขึ้น จากสัปดาห์ก่อนหน้าที่ 1.93 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิลดลงมาอยู่ที่ระดับ 1.768 แสนล้านเหรียญสหรัฐ
นักวิเคราะห์ตลาดเงินของธนาคารพาณิชย์ ระบุว่า ทุนสำรองประเทศที่ลดลงมีสาเหตุสำคัญมาจากค่าเงินบาทที่ปรับตังลดลงอย่างต่อเนื่องเมื่อเทียบกับเงินเหรียญสหรัฐ ทำให้เมื่อตีราคามูลค่าสินทรัพย์ในทุนสำรองประเทศเป็นเงินเหรียญสหรัฐแล้วปรับลดลงอย่างต่อเนื่อง และมีแนวโน้มจะลดลงอีกตามทิศทางค่าเงินบาท อย่างไรก็ดีไม่ใช่ประเด็นที่น่ากังวลมากนัก เพราะทุนสำรองฯในปัจจุบันยังอยู่ในระดับสูงและเพียงพอในการดูแลเสถียรภาพเศรษฐกิจ
ขณะที่ฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ ธปท. ปัจจุบันอยู่ที่ 1.483  ล้านล้านบาท เพิ่มขึ้นเล็กน้อย จากสัปดาห์ก่อนหน้าที่ 1.467 ล้านล้านบาท คาดว่าเพิ่มขึ้นตามความต้องการถือสภาพคล่องเงินสดหมุนเวียนในระบบ